CELEX: 62012TN0346
Language: et
Date: 2012-08-01 00:00:00
Title: Kohtuasi T-346/12: 1. augustil 2012 esitatud hagi — Ungari versus komisjon

13.10.2012   
            
            
               ET
            
            
               Euroopa Liidu Teataja
            
            
               C 311/11
            
         1. augustil 2012 esitatud hagi — Ungari versus komisjon
   (Kohtuasi T-346/12)
   2012/C 311/13
   Kohtumenetluse keel: ungari
   
      Pooled
   
   
      Hageja: Ungari Vabariik (esindajad: Miklós Zoltán Fehér ja Katalin Szíjjártó)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 25. mai 2012. aasta otsus K(2012) 3324 tootjaorganisatsioonidele antud riikliku finantsabi kohta;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hageja väidab oma hagiavalduse põhjenduseks, et komisjon on ületanud oma pädevust ning rikkunud liidu õiguse asjassepuutuvaid sätteid, kui ta määras kindlaks puuvilja- ja juurviljasektoris tegutsevatele tootjaorganisatsioonidele 2009. aastal antud finantsabi osaliseks tagastamiseks Ungari jaoks ette nähtud summad.
   Hageja väidab, et liidu õigus ei näe ette võimalust, et komisjon võiks puuvilja- ja juurviljasektoris tegutsevatele tootjaorganisatsioonidele määruse (EÜ) nr 1234/2007 (1) artikli 103e alusel antud riikliku finantsabi ühendusepoolse osalise tagastamise kohta otsuse tegemisel lubada tagastamist ainult selle summa ulatuses, millest Ungari on riikliku finantsabi andmise loa taotlemisel teatanud kui hinnangulisest, oodatavast ja teoreetilisest summast.
   Hageja leiab, et komisjoni luba määruse (EÜ) nr 1234/2007 artikli 103e alusel antava riikliku finantsabi kohta puudutab abi andmist, mitte seda, et komisjon määraks kindlaks antava abi ülempiiri. Määruses nr 1234/2007 on selline ülempiir sõnaselgelt sätestatud selles osas, milles on ette nähtud, et riiklik finantsabi ei või ületada 80 % liikmete ja tootjaorganisatsiooni rahalisest osalusest rakendusfondis. Ka riikliku finantsabi ühendusepoolset osalist tagastamist puudutavad normid ei võimalda komisjonil selle osalise tagastamise lubamisel ülempiirina kindlaks määrata seda summat, millest liikmesriik on komisjonile loa taotlemisel teatanud kui abi kogusummast või kui üksikutele tootjaorganisatsioonidele ette nähtud abisummast. See on iseäranis nii, kuna Ungari valitsus väitis selle teatamise käigus, et nimetatud summad on ainult kavandatavad ja teoreetilised.
   Hageja väidab lisaks, et komisjonil on õigus kontrollida, kas tegelikult välja makstud abi ei ületa 80 %-list ülempiiri ning kas taotletav tagastamine ei ületa 60 % antud abist, kuid tal ei ole õigust kehtestada tagastamise ülempiirina taotluses või sellega seotud andmevahetuse käigus teatatud summasid, eelkõige seetõttu, et selles taotluses ja andmevahetuses on rõhutatud, et andmed on hinnangulised, oodatavad või teoreetilised. Juhul kui tootjaorganisatsioonidele antava riikliku toetuse summa muutub aasta jooksul teatavatel põhjustel, kuulub ühenduse poolt osalisele tagastamisele see tegelikult makstud summa, tingimusel et on täidetud asjassepuutuvad liidu õiguse nõuded.
   
      (1)  Nõukogu 22. oktoobri 2007. aasta määrus (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ELT L 299, lk 1).